b'\n_START_ARTICLE_\nIvan Aksakov\n_START_PARAGRAPH_\nIvan Sergejevit\xc5\xa1 Aksakov (8. lokakuuta (J: 26. syyskuuta) 1823 Nade\xc5\xbedino, Orenburgin kuvernementti \xe2\x80\x93 8. helmikuuta (J: 27. tammikuuta) 1886 Moskova) oli ven\xc3\xa4l\xc3\xa4inen lehtimies, joka tunnettiin n\xc3\xa4kyv\xc3\xa4n\xc3\xa4 panslavismin puolustajana._NEWLINE_Ivan Aksakov kuului vanhaan ven\xc3\xa4l\xc3\xa4iseen Aksakovin sukuun, ja h\xc3\xa4nen is\xc3\xa4ns\xc3\xa4 oli kirjailija Sergei Aksakov. Slavofiilina tunnettu kirjailija Konstantin Aksakov oli h\xc3\xa4nen vanhempi veljens\xc3\xa4. Ivan Aksakov ty\xc3\xb6skenteli nuorena senaatin virkailijana Moskovassa ja oli vuosina 1848\xe2\x80\x931852 sis\xc3\xa4ministeri\xc3\xb6n palveluksessa. Tuona aikana h\xc3\xa4n vakuuttui Ven\xc3\xa4j\xc3\xa4n oikeuslaitoksen uudistamisen tarpeellisuudesta. H\xc3\xa4n aloitti toimittajanuransa slavofiilien lehdess\xc3\xa4 Moskovski Sbornikissa, joka kuitenkin pian lakkautettiin. Aleksanteri II:n noustua valtaan Aksakov alkoi toimittaa salanimell\xc3\xa4 Russkaja Beseda -nimist\xc3\xa4 lehte\xc3\xa4. Aksakov kiinnostui etel\xc3\xa4slaavien asiasta vierailtuaan Balkanilla sairaan veljens\xc3\xa4 luona. Vuonna 1861 h\xc3\xa4n perusti Den (\xe2\x80\x9dP\xc3\xa4iv\xc3\xa4\xe2\x80\x9d) -nimisen viikkolehden, josta tuli pian hyvin suosittu. Sananvapauden puolustajana ja maaorjien vapauttamisen tukijana se sai aluksi puolelleen Ven\xc3\xa4j\xc3\xa4n vapaamielisten piirien my\xc3\xb6t\xc3\xa4tunnon._NEWLINE_Puolan kapina vuonna 1863 sai Aksakovin, kuten Mihail Katkovinkin, k\xc3\xa4\xc3\xa4ntym\xc3\xa4\xc3\xa4n jyrk\xc3\xa4ksi reaktion\xc3\xa4\xc3\xa4riksi ja puolalaisvastaiseksi. Toisin kuin Katkovilla, Aksakovilla oli jatkuvia vaikeuksia sensuurin kanssa, sill\xc3\xa4 h\xc3\xa4n arvosteli viranomaisten toimintaa ja Ven\xc3\xa4j\xc3\xa4n hallituksen kansallisuuspolitiikkaa, joka ei h\xc3\xa4nen mielest\xc3\xa4\xc3\xa4n ollut tarpeeksi ven\xc3\xa4l\xc3\xa4iskansallista. H\xc3\xa4nen vuosina 1867\xe2\x80\x931868 julkaisemansa Moskva-lehti kiellettiin nopeasti. Aksakov toimi my\xc3\xb6s vuonna 1858 Moskovaan perustetun Slaavilaisen komitean sihteerin\xc3\xa4. Komitea ja sen sisarkomiteat Pietarissa ja Odessassa saivat suuren merkityksen vuosien 1875\xe2\x80\x931878 Balkanin kriisin aikana, jolloin ne muun muassa ker\xc3\xa4siv\xc3\xa4t rahaa ja kokosivat vapaaehtoisia Balkanille l\xc3\xa4hetett\xc3\xa4viksi. Yleist\xc3\xa4 mielipidett\xc3\xa4 panslavistiseen suuntaan ohjailleella Aksakovilla on sanottu olleen merkitt\xc3\xa4v\xc3\xa4 vaikutus Ven\xc3\xa4j\xc3\xa4n ja Turkin v\xc3\xa4lisen sodan syttymiseen. Ven\xc3\xa4j\xc3\xa4n hallitus lakkautti Slaavilaisen komitean Aksakovin pidetty\xc3\xa4 kes\xc3\xa4kuussa 1878 er\xc3\xa4\xc3\xa4ss\xc3\xa4 tilaisuudessa puheenvuoron, jossa h\xc3\xa4n arvosteli jyrk\xc3\xa4sti ven\xc3\xa4l\xc3\xa4isten diplomaattien toimintaa Berliinin kongressissa. Aksakovin kuoltua vuonna 1886 h\xc3\xa4nelle j\xc3\xa4rjestettiin suurmiehen hautajaiset.'